Partisan Peer Pressure among Voters (3PV)
Independent Research Fund Denmark
Aarhus Universitet
Fremkomsten af sociale medier har gennem de seneste årtier ændret måden, hvorpå borgere modtager og kommunikerer politisk information. Store dele af befolkningen i for eksempel Danmark og USA modtager i dag politiske nyheder via feeds på sociale medier såsom Facebook og Twitter og deler og diskuterer aktivt sådanne nyheder med andre brugere. Sociale medier rummer således et potentiale for politisk oplysning og deltagelse men frygtes også at kunne svække kvaliteten af den demokratiske debat og lede til splittelse i befolkningen. Projektet undersøger, hvorvidt borgerne selektivt kommunikerer og deler information, som fremstiller deres eget parti positivt og konkurrerende partier negativt og de bredere politiske og samfundsmæssige konsekvenser heraf. Projektet forventer, at sådan parti-motiveret, selektiv informationsdeling mellem borgere er hyppig, er ineffektivt i forhold til at ændre andres opbakning til partierne, fremmer negative holdninger og polarisering mellem partiernes vælgergrupper og generelt svækker borgernes opbakning til bredt samarbejde mellem partierne. Disse forventninger undersøges via eksperimentelle studier indlejret i surveys og på sociale medier i Danmark og USA. Resultaterne vil tilvejebringe ny viden om sociale mediers potentiale såvel som skyggesider i forhold til at påvirke den demokratiske samtale og sympatien og sammenhængskraften på tværs af samfundssegmenter.
Research Projects (Max 10 MDKK) / Forskningsophold i udlandet | Samfund og Erhverv / grant